CELEX: 32021D1214
Language: sk
Date: 2021-07-22 00:00:00
Title: Vykonávacie rozhodnutie Komisie (EÚ) 2021/1214 z 22. júla 2021, ktorým sa podľa smernice Rady 2002/53/ES povoľuje Poľsku zakázať na svojom území obchodovanie s odrodou konope Finola [oznámené pod číslom C(2021) 5295] (Iba poľské znenie je autentické)

26.7.2021   
               
               
                  SK
               
               
                  Úradný vestník Európskej únie
               
               
                  L 265/1
               
            
         VYKONÁVACIE ROZHODNUTIE KOMISIE (EÚ) 2021/1214
         z 22. júla 2021,
         ktorým sa podľa smernice Rady 2002/53/ES povoľuje Poľsku zakázať na svojom území obchodovanie s odrodou konope Finola
         
            
               [oznámené pod číslom C(2021) 5295]
            
         
         (Iba poľské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 18,
         keďže:
         
                     (1)
                  
                  
                     Komisia v súlade so smernicou 2002/53/ES uverejnila spoločný katalóg odrôd poľnohospodárskych rastlinných druhov (2) v sérii C Úradného vestníka Európskej únie, ktorý obsahuje aj určité odrody konope.
                  
               
                     (2)
                  
                  
                     V článku 32 ods. 6 nariadenia Európskeho parlamentu a Rady (EÚ) č. 1307/2013 (3) sa stanovuje, že v snahe zabrániť poskytnutiu podpory na nelegálne plodiny možno na plochy využívané na pestovanie konope poskytnúť podporu len v prípade, že obsah tetrahydrokanabinolu (ďalej len „THC“) používaných odrôd nepresahuje 0,2 %.
                  
               
                     (3)
                  
                  
                     V článku 9 ods. 5 delegovaného nariadenia Komisie (EÚ) č. 639/2014 (4) sa stanovuje, že ak priemer všetkých vzoriek danej odrody konope prekročí obsah tetrahydrokanabinolu stanovený v článku 32 ods. 6 nariadenia (EÚ) č. 1307/2013 aj v druhom roku, príslušný členský štát oznámi Komisii žiadosť o povolenie zákazu obchodovania s touto odrodou v súlade s článkom 18 smernice 2002/53/ES.
                  
               
                     (4)
                  
                  
                     Komisia dostala 19. januára 2021 žiadosť Poľska o povolenie zakázať na svojom celom území obchodovanie s odrodou konope Finola v súlade s článkom 9 ods. 5 delegovaného nariadenia (EÚ) č. 639/2014. Poľsko informovalo Komisiu, že na základe analýzy priemer všetkých vzoriek odrody konope Finola prekročil druhý rok po sebe obsah tetrahydrokanabinolu 0,2 % stanovený v článku 32 ods. 6 nariadenia (EÚ) č. 1307/2013.
                  
               
                     (5)
                  
                  
                     Podľa článku 18 smernice Rady 2002/53/ES členský štát môže na požiadanie dostať oprávnenie na zákaz obchodovania s jednou z odrôd zahrnutou v spoločnom katalógu odrôd, ak pestovanie tejto odrody predstavuje riziko pre životné prostredie alebo ľudské zdravie.
                  
               
                     (6)
                  
                  
                     Tetrahydrokanabinol má psychotropný účinok, preto je potrebné obmedziť vystavenie ľudí tejto látke tým, že sa obmedzí výskyt tetrahydrokanabinolu v odrodách konope určených na predaj.
                  
               
                     (7)
                  
                  
                     Preto by sa Poľsku malo povoliť zakázať obchodovanie s odrodou konope Finola na celom jeho území.
                  
               
                     (8)
                  
                  
                     S cieľom umožniť Komisii informovať ostatné členské štáty a aktualizovať spoločný katalóg odrôd poľnohospodárskych rastlinných druhov by malo Poľsko informovať Komisiu o dátume, od ktorého chce povolenie udelené týmto rozhodnutím uplatňovať.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Poľsko môže zakázať obchodovanie s odrodou konope Finola na celom svojom území v súlade s článkom 18 smernice 2002/53/ES.
         
         
            Článok 2
            Poľsko oznámi Komisii dátum začiatku uplatňovania povolenia uvedeného v článku 1.
         
         
            Článok 3
            Toto rozhodnutie je určené Poľskej republike.
         
         
            V Bruseli 22. júla 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 193, 20.7.2002, s. 1.
         
            (2)  Dodatok k spoločnému katalógu odrôd poľnohospodárskych rastlinných druhov 2021/2 (Ú. v. EÚ C 42, 5.2.2021).
         
            (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).
         
            (4)  Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181, 20.6.2014, s. 1).